Ο **Θανάσης Μαρτίνος** είναι Έλληνας εφοπλιστής και επενδυτής ακινήτων. Από τον Οκτώβριο του 2019 μέχρι τον Ιούλιο του 2023 που παραιτήθηκε, διετέλεσε Πολιτικός διοικητής του Αγίου Όρους. Κατέχει, επίσης, το οφφίκιο του Άρχοντα του Οικουμενικού Πατριαρχείου.

Βιογραφικά Στοιχεία
-------------------

Ο Θανάσης Μαρτίνος γεννήθηκε στην Αθήνα τον Φεβρουάριο του 1950. Ο πατέρας του, Ιωάννης, γεννήθηκε το 1907 στην Στεμνίτσα Αρκαδίας και η μητέρα του Αθηνά (Νουνού) έχει καταγωγή από την Κεφαλλονιά και την Ελευσίνα. Από το 1971 εργάζεται κοντά στην οικογενειακή νεοϊδρυθείσα ναυτιλιακή εταιρεία "Thenamaris Ships Management", την οποία ίδρυσε η μητέρα του. Το 1974, ολοκληρώνει τις σπουδές του, στα Ναυτιλιακά στο Λονδίνο και στα Οικονομικά στο Πανεπιστήμιο Αθηνών. Το 1975 η Thenamaris ήλεγχε έναν στόλο από 36 πλοία, μεταφορικής ικανότητας 850.000 τόνων. Το 1991, ο Μαρτίνος αποχωρεί από την εταιρεία, για να δημιουργήσει την Eastern Mediterranean Maritime (EastMed). Διαθέτει 74 ποντοπόρα πλοία, απασχολεί 180 στελέχη στα γραφεία και 1.500 ναυτικούς στα πλοία του, ενώ είναι και μεγάλος επενδυτής στο real estate.

Εκτός από την ενασχόλησή του με τη ναυτιλία, αφιερώνει αρκετό προσωπικό χρόνο σε φιλανθρωπικό έργο. Μέσω της Αστικής Μη Κερδοσκοπικής Εταιρείας «Αιγέας», στην οποία είναι επικεφαλής μαζί με τη σύζυγό του Μαρίνα από το 2015, επιτελεί φιλανθρωπικό έργο, χτίζοντας σχολεία, νοσοκομεία, εκκλησίες και άλλα. Ο Θ. Μαρτίνος μαζί με τα αδέρφια του, Ντίνο και Ανδρέα είναι ιδρυτικά μέλη της Εταιρείας Κοινωνικής Προσφοράς «ΣΥΝ-ΕΝΩΣΙΣ», της Ένωσης Ελλήνων Εφοπλιστών.

Υπήρξε μέλος του διοικητικού συμβουλίου της Ένωσης Ελλήνων Εφοπλιστών για τέσσερις θητείες.

Τιμές και αξιώματα
------------------

Στις 24 Απριλίου 2015 ο Μαρτίνος τιμήθηκε με τον Μεγαλόσταυρο του Αποστόλου Μάρκου του Πατριαρχείου Αλεξανδρείας, από τον Πατριάρχη Αλεξανδρείας Θεόδωρο. Στις 18 Μαΐου 2017, ο Οικουμενικός Πατριάρχης Βαρθολομαίος του απένειμε το Οφφίκιο του Άρχοντος Εξάρχου. Έχει τιμηθεί από πολλές Ιερές Μητροπόλεις της Εκκλησίας της Ελλάδος, όπως με το Ανώτατο Παράσημο του Αγίου Διονυσίου της Ιεράς Μητροπόλεως Ζακύνθου, τον Μεγαλόσταυρο του Αγίου Σπυρίδωνος της Ιεράς Μητροπόλεως Πειραιώς, της Ιεράς Μητροπόλεως Νικαίας, τον χρυσό Σταυρό του Αποστόλου και Ευαγγελιστού Λουκά της Ιεράς Μητροπόλεως Θηβών και τον Μεγαλόσταυρο του Αγίου Λαυρεντίου της Ιεράς Μητροπόλεως Μεγάρων και Σαλαμίνος. Έλαβε επίσης το Μέγα Παράσημο - τον χρυσό Σταυρό του Αγίου Γεωργίου της Ιεράς Μονής Ξενοφώντος. Τον Οκτώβριο του 2019 έλαβε από τον Πρόεδρο της Ελληνικής Δημοκρατίας Προκόπη Παυλόπουλο, το Χρυσό Μετάλλιο του Ζαππείου. 

Ο Μαρτίνος έχει, επιπλέον, ανακηρυχθεί Επίτιμος Δημότης πολλών πόλεων και δήμων ανά την Ελλάδα, ηπειρωτική και νησιωτική. Στις 9 Οκτωβρίου 2019, με απόφαση του Πρωθυπουργού Κυριάκου Μητσοτάκη, ορκίστηκε Πολιτικός διοικητής του Αγίου Όρους. Η εγκατάστασή του στις Καρυές Αγίου Όρους, πραγματοποιήθηκε στις 14 Νοεμβρίου 2019.

Προσωπική ζωή
-------------

Ο Θ. Μαρτίνος παντρεύτηκε το 1974 την Μαρίνα Μαρτίνου, που κατάγεται από την ορεινή Άμπλιανη Ευρυτανίας. Έχουν αποκτήσει δύο κόρες, τη Γεωργία που ασχολείται με την πολιτική ως βουλευτής της Νέας Δημοκρατίας και τη Μαρίνα. Είναι μόνιμος κάτοικος Γλυφάδας.

Παραπομπές
----------

1. 1 2 3  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 1241832951. Ανακτήθηκε στις 11  Μαΐου 2022.
2. ↑  www.dogma.gr/diafora/gyrizei-selida-to-agio-oros/182775/.
3. ↑  «Άγιον Όρος: Την ερχόμενη εβδομάδα ο διορισμός του νέου Πολιτικού Διοικητή – Ο αποχαιρετισμός του Θανάση Μαρτίνου». *voria.gr*. 7 Ιουλίου 2023.
4. ↑  «Τα μυστήρια με τον διοικητή του Αγίου Ορους». *ΤΑ ΝΕΑ*. 15 Δεκεμβρίου 2023.
5. ↑  «Νέος Άρχων Οφφικίαλος του Οικουμενικού Πατριαρχείου ο ευεργέτης Αθανάσιος Μαρτίνος (Φωτός)». *notioanatolika.gr*. 15 Μαΐου 2017.
6. ↑  «Τα 262 εκλεγέντα μέλη των Διοικητικών Συμβουλίων της ΕΕΕ (1916 - 2025)». Ένωση Ελλήνων Εφοπλιστών. Ανακτήθηκε στις 23 Μαρτίου 2024.
7. ↑  Stauroula, Sgourou (24 Απριλίου 2015). «Ο Πατριάρχης Αλεξανδρείας παρασημοφόρησε το ζεύγος Μαρτίνου». *ΕΚΚΛΗΣΙΑ ONLINE*. Ανακτήθηκε στις 14 Ιουνίου 2020.
8. ↑  «Νέος Άρχων Οφφικίαλος του Οικουμενικού Πατριαρχείου ο κ. Αθανάσιος Μαρτίνος». *www.vimaonline.gr*. Ανακτήθηκε στις 14 Ιουνίου 2020.
9. ↑  REPORTAZ, Αναρτήθηκε από. «Η Μητρόπολη Ζακύνθου βράβευσε τον εφοπλιστή Μαρτίνο (ΦΩΤΟ)». *REPORTAZ NET*. Ανακτήθηκε στις 14 Ιουνίου 2020.
10. ↑  Συνοδοιπορία (18 Μαρτίου 2014). «συν - οδοιπορία: Εορτασμός Θ' Οικουμενικής Συνόδου και Βράβευση Οικογένειας Μαρτίνου στον Πειραιά». *συν - οδοιπορία*. Ανακτήθηκε στις 14 Ιουνίου 2020.
11. ↑  Παπαγεωργίου, Μαρκος (29 Μαρτίου 2019). «Ο Μητροπολίτης Νικαίας τίμησε τον εφοπλιστή Αθανάσιο Μαρτίνο». *ΟΡΘΟΔΟΞΙΑ INFO*. Ανακτήθηκε στις 14 Ιουνίου 2020.
12. ↑  Λεβαδείας, Ι Μ Θηβών και (28 Φεβρουαρίου 2018). «Τον Άγιο Ρηγίνο τίμησε η Μητρόπολη Θηβών & Λεβαδείας». *ΟΡΘΟΔΟΞΙΑ INFO*. Ανακτήθηκε στις 14 Ιουνίου 2020.
13. ↑  «Θυρανοίξια Ι.Ν. Αγίων Θεοδώρων Κοιμητηρίου Μεγάρων - Απονομή παράσημου στον ευεργέτη Αθ. Μαρτίνο [βίντεο]». *MegaraTV*. 24 Οκτωβρίου 2022. Ανακτήθηκε στις 24 Οκτωβρίου 2022.
14. ↑  Τριανταφύλλου, Αντώνης (20 Οκτωβρίου 2019). «Η Μονή Ξενοφώντος βράβευσε τον Αθανάσιο Μαρτίνο και άλλους ευεργέτες». *ΟΡΘΟΔΟΞΙΑ INFO*. Ανακτήθηκε στις 14 Ιουνίου 2020.
15. ↑  «O Προκόπης Παυλόπουλος απένειμε στον Αθανάσιο Μαρτίνο το Χρυσό Μετάλλιο του Ζαππείου | Kathimerini». *www.kathimerini.gr*. Ανακτήθηκε στις 14 Ιουνίου 2020.
16. ↑  «Ο Θανάσης Μαρτίνος ορκίστηκε νέος διοικητής στο Άγιον Όρος». *antenna.gr*. Ανακτήθηκε στις 14 Ιουνίου 2020.
17. ↑  «Η υποδοχή του νέου Διοικητή του Αγίου Όρους στις Καρυές». *ΒΗΜΑ ΟΡΘΟΔΟΞΙΑΣ*. 14 Νοεμβρίου 2019. Ανακτήθηκε στις 14 Ιουνίου 2020.

Εξωτερικοί σύνδεσμοι
--------------------

* Ιστοσελίδα Eastern Mediterranean Maritime Limited (EASTMED)